Қант диабетінің алдын алу

Қант диабеті – әлемде кең таралған созылмалы инфекциялық емес аурулардың бірі. Бұл ауру ағзадағы глюкоза алмасуының бұзылуы салдарынан дамиды және уақтылы алдын алу шаралары жүргізілмесе, жүрек-қантамыр жүйесінің, бүйректің, көздің және жүйке жүйесінің зақымдануына әкелуі мүмкін. Дегенмен, 2 типті қант диабетінің даму қаупін салауатты өмір салтын ұстану арқылы едәуір төмендетуге болады.
Қант диабетінің негізгі қауіп факторларына артық дене салмағы мен семіздік, дұрыс тамақтанбау, дене белсенділігінің төмендігі, темекі шегу, алкогольді шамадан тыс тұтыну, артериялық қысымның жоғарылауы, тұқым қуалаушылық және 40 жастан асқан жас жатады. Бір немесе бірнеше қауіп факторы бар адамдар өз денсаулығына ерекше көңіл бөлуі қажет.
Аурудың алдын алуда дұрыс және теңгерімді тамақтанудың маңызы зор. Күнделікті тағам рационында көкөністерді, жемістерді, тұтас дәнді дақылдарды, бұршақ тұқымдастарды, майсыз ет пен балықты көбірек тұтыну ұсынылады. Қантты, тәтті сусындарды, кондитерлік өнімдерді, майлы, тұзды және тез дайындалатын тағамдарды шектеу қажет. Сондай-ақ тамақтану тәртібін сақтап, артық тамақтанудан аулақ болған жөн.
Тұрақты дене белсенділігі де қант диабетінің алдын алудың маңызды бөлігі болып табылады. Ересек адамдарға аптасына кемінде 150 минут орташа қарқынды дене белсенділігімен айналысу ұсынылады. Жаяу жүру, жүзу, велосипед тебу, гимнастика және басқа да белсенді қимыл-қозғалыс түрлері дене салмағын қалыпты деңгейде ұстап тұруға және ағзаның инсулинге сезімталдығын арттыруға ықпал етеді.
Артық дене салмағын азайту қант диабетінің даму қаупін төмендетеді. Сонымен қатар темекі шегуден бас тарту, алкогольді тұтынуды шектеу, жеткілікті ұйқы және күйзелісті азайту да аурудың алдын алуда маңызды рөл атқарады.
Әсіресе 40 жастан асқан адамдарға, артық салмағы бар азаматтарға және тұқым қуалаушылық қауіп факторы бар тұлғаларға профилактикалық медициналық тексерулерден жүйелі түрде өтіп, қандағы глюкоза деңгейін, артериялық қысымды және дене салмағын бақылап отыру ұсынылады. Көмірсу алмасуының бұзылыстарын ерте анықтау дер кезінде қажетті шараларды қабылдауға мүмкіндік береді.

